|  |  |
| --- | --- |
|  |  REPUBLIKA HRVATSKA |
|  | **KOPRIVNIČKO – KRIŽEVAČKA ŽUPANIJA****Upravni odjel za financije, proračun****i javnu nabavu** |

KLASA: 406-01/21-02/8

URBROJ: 2137/1-03/11-21-2

U Koprivnici, 20. rujan 2021.

**SVIM ZAINTERESIRANIM
GOSPODARSKIM SUBJEKTIMA**

**Predmet: zapisnik o održanim tehničkim konzultacijama za pripremu postupka nabave opreme**

Naručitelj Koprivničko-križevačka županija, Antuna Nemčića 5, Koprivnica priprema postupak javne nabave velike vrijednosti u predmetu nabave opreme u sklopu projekata „Centar kompetentnosti u Koprivničko-križevačkoj županiji“ i „Razvoj kompetencija kroz učenje temeljeno na radu“. Tehničke konzultacije održane su 26. kolovoza 2021. godine u zgradi Koprivničko-križevačke županije te istovremeno online za gospodarske subjekte koji nisu u mogućnosti osobno prisustvovati.

Pozivu na tehničke konzultacije odazvali su se:

1. Bruno Hofman, Selen d.o.o.
2. Siniša Sever, ProElektronika d.o.o.
3. Aleksandar Ćurčija, SMC Industrijska automatika d.o.o.
4. Sven Donovald, Festo d.o.o.
5. Marjan Skubić, Festo d.o.o.
6. Perica Rimac, Belmet 97
7. Vedran Dvornik, Omega IT
8. Karl Jerman, ABB Inženjering d.o.o.
9. Renato Habek, Pro-AIT d.o.o.
10. Ante Bakić, Lost d.o.o.
11. Antun Praveček, Automatizacija industrijskih postrojenja
12. Vladimir Sever, 3D Porta

Prisutni predstavnici Naručitelja i projektnih partnera:

1. Darko Masnec, Koprivničko-križevačka županija
2. Zlatko Martić, Obrtnička škola Koprivnica
3. Vedrana Podnar, Koprivničko-križevačka županija
4. Jelena Kralj, Koprivničko-križevačka županija
5. Branko Pleadin, Strukovna škola Đurđevac
6. Tihomir Robotić, Strukovna škola Đurđevac
7. Saša Seretin, Obrtnička škola Koprivnica
8. Kristian Solina, Obrtnička škola Koprivnica
9. Danijel Džambo, Obrtnička škola Koprivnica

Darko Masnec, pročelnik Upravnog odjela za financije, proračun i javnu nabavu, ujedno i voditelj projekata Centar kompetentnosti u Koprivničko-križevačkoj županiji te Razvoj kompetencija kroz učenje temeljeno na radu, pozdravio je prisutne i otvorio tehničke konzultacije. Nakon predstavljanja svih sudionika započeo je pregled specifikacija po grupama kako su bile objavljene uz poziv na tehničke konzultacije.

Grupa 1:

Karl Jerman (ABB Inženjering) izjavio je da je pregledao tehničku specifikaciju za grupu 1 te da je ista u redu i po njoj je moguće ponuditi tražene stavke na način kako je opisano u specifikaciji.

Grupa 2:

Antun Praveček (Automatizacija industrijskih postrojenja) postavio je nekoliko pitanja. Prvo se odnosi na postaju za sortiranje uzoraka (stavka 2) gdje navodi da je navedena postaja stroj koji treba projektirati i napraviti, stoga bi trebalo osigurati više podataka (skice, dimenzije itd.) da se vidi može li se ta postaja uopće napraviti te tko bi bio zadužen za taj dio priče.

Nadalje, navodi da u specifikaciji za grupu 2 ima puno PLC-a za koja ima sitna tehnička pitanja. Npr., za analogni modul za tip PLC 1 i PLC 2 (stavke 8 i 9) – nije jasno na koji PLC se to odnosi. Predlaže navesti kompatibilnost s prethodnim stavkama kako se ne bi isporučila oprema koja nije međusobno kompatibilna. Na primjer, industrijsko napajanje (stavka 11) koje ima ulaz 90 – 264 V nema potrebe da bude od 90 jer uglavnom idu od 110, 120V te predlaže isto zamijeniti.

Nadalje, za digitalno elektroničko trošilo i AC/DC programljivo elektroničko trošilo (stavke 29. i 30) navodi da ne zna što je to. Daje se odgovor da su to trošila kojima bi se opterećivao motor prilikom vježbi.

Postavljeno je pitanje ide li navedene oprema u više škola, na što je odgovoreno da konkretna oprema ide u 3 škole.

Također, g. Praveček smatra da su neke stavke zaboravljene (npr. kod PLC-a nema memorijsku karticu, konektora, itd.). Daje se odgovor da su navedene samo one najbitnije karakteristike koje su važne zbog funkcionalnosti, dakle minimalni zahtjevi koji moraju biti zadovoljeni. Na primjer, kod određenih stavaka nisu navedene dimenzije jer nisu bitan parametar stoga se iste nisu navodile kako ne bi došlo do nepotrebnog ograničavanja tržišta.

Vezano za postaju za sortiranje uzoraka, g. Praveček postavlja pitanje treba li za istu napraviti plan vježbi te dobiva odgovor da to nije potrebno, već je bitna edukacija za rad s opremom koja je navedena u specifikaciji. Plan vježbi potrebno je isporučiti samo kod stavaka kod kojih je to navedeno.

Grupa 3.

Aleksandar Ćurčija (SMC Industrijska automatika) izjavio je da ima dosta nejasnoća kad se govori o didaktičkoj pneumatskoj opremi, npr. kod seta za pneumatiku (stavka 1) te postavio pitanja vezana uz definiranje vrsta vježbi koje se izvode, što je cilj učenja jer u specifikaciji su samo pobrojani ventili, prekidači…koja je oprema u setu, ima li definirano koja vrsta vježbi se izvodi, kakva radnja?

Daje se odgovor da nisu specificirane konkretne vježbe, ali bitno je da ti svi materijali obuhvaćaju primjere i gotova rješenja koja uključuju opremu iz seta pneumatike, znači da se kroz vježbe vidi princip rada pojedine komponente opreme.

Na pitanje je li specifikacija podložna promjenama, daje se odgovor da je podložna promjenama. Naručitelj će nakon razmotrenih pitanja i prijedloga koje dobije na ovim tehničkim konzultacijama pripremiti konačnu verziju specifikacija.

Opaska vezana za set za hidrauliku (stavka 9), za uvjet da radni tlak mora biti u minimalnom rasponu od 50 do 100 bar, g. Ćurčija predlaže manji tlak jer smatra da bi učenici shvatili princip rada i na setu s manjim tlakovima, možda i manje opasnim u radu u učionicama. Nadalje, smatra da su u kod kompleta spojnih vodiča s laboratorijskim konektorom (stavka 17) predetaljno definirane boje izolacija nekih cijevi (da mora biti crvena/plava).

Daje se odgovor da s obzirom da se na vježbama koristi standardni način označavanja – crvena boja za pozitivni polaritet, a crna ili plava za negativni potencijal, potrebno je napraviti razliku između boja.

Grupa 4.

Za grupu 4 nije bilo primjedbi ni pitanja.

Grupa 5.

Ante Bakić (Lost d.o.o.) rekao je da je pregledana kompletna specifikacija i da su stavke u redu, no predlaže da se dio opreme, ako je to moguće, izdvoji u posebnu grupu i to stavke 9-15 i 24-27 zato što će mali broj firmi moći odgovoriti na ovako kompleksan zahtjev, odnosno da će se razdvajanjem u dvije grupe postići bolji odaziv i samim time bolja cijena. Konkretno, kod kompleta za optičke komunikacije (stavka 11) traži se i edukacija za rad, a to rade tvrtke koje su sistem integratori, koje se vrlo usko bave sa mrežnom opremom.

Drugo pitanje odnosi se na stolna računala (150 komada), a postoji problem s dobavljivošću komponenti, a osobito su tu osjetljive grafičke kartice. Pitanje je koliki su rokovi isporuke? Daje se odgovor da se početak isporuke predviđa u ožujku 2022., a krajnji rok za isporuku je kolovoz 2022.

Sljedeći prijedlog odnosi se na stolno računalo – konfiguracija 3 (stavka 3). Predlaže se da, ukoliko nema potrebe za tako jakim procesorom, odnosno ukoliko zbog rada na računalu ne trebaju biti jake performanse, da se traži procesor sa nešto nižim performansama (3.1.GHz – 4.5.GHz) koji je dosta jeftiniji od traženog.

Grupa 6.

Za grupu 6 nije bilo primjedbi ni pitanja.

Grupa 7.

Bruno Hofman (Selen d.o.o.) skrenuo je pozornost na to da bi trebalo ujednačiti karakteristike opreme tako da bude međusobno usklađena, odnosno postavlja pitanje zašto nisu svi strojevi jednakih karakteristika. Također navodi da kod određenih stavaka nisu propisane dimenzije i treba li ih isporučiti sa postoljem ili bez.

Daje se odgovor da strojevi idu u različite škole te su prilagođeni potrebama određene škole. Što se dimenzija tiče, daje se odgovor da su navedene samo one najbitnije karakteristike koje su važne zbog funkcionalnosti, dakle minimalni zahtjevi koji moraju biti zadovoljeni, dok dimenzije nisu bitne. Što se postolja tiče, ukoliko Naručitelj specificira da se isporučuje sa postoljem, onda se treba tako i ponuditi. Ukoliko nije specificirana isporuka sa postoljem, smatra se da se postolje ne traži.

Nadalje, postavlja se pitanja traži li se da ESD povećalo (stavka 9) ima svjetlo, na što je dan odgovor da se ne traži svjetlo.

Grupa 8.

Za grupu 8 nije bilo primjedbi ni pitanja.

Grupa 9.

Za grupu 9 nije bilo primjedbi ni pitanja.

Grupa 10.

Za grupu 10 nije bilo primjedbi ni pitanja.

Ostali upiti:

Siniša Sever (ProElektronika d.o.o.) postavlja pitanje mora li ponuditelj nuditi cjelokupnu grupu (sve stavke) ili može ponuditi samo dio stavaka. Daje se odgovor da mora nuditi cjelokupnu grupu te da se može javiti kao ponuditelj u jednoj, više ili svim grupama.

Bruno Hofman (Selen d.o.o.) postavlja pitanje hoće li biti potrebno dokazivati sposobnost ponuditelja. Daje se odgovor da će kriteriji za odabir biti propisani Dokumentacijom o nabavi i objavljeni na prethodnom savjetovanju.

Darko Masnec zahvalio se svima na sudjelovanju te je uputio zainteresirane gospodarske subjekte da dostave svoja pitanja i prijedloge na e-mail vedrana.podnar@kckzz.hr. Naručitelj će iste razmotriti te odgovore javno objaviti na web stranici Koprivničko-križevačke županije kako bi na isti način bili dostupni svim zainteresiranim gospodarskim subjektima.